35. schôdza NR SR - 6.deň - A. dopoludnia
Dátum: 2014-05-28
Poslanec: Novotný, Viliam (SDKÚ – DS)
Druh vystúpenia: Vystúpenie v rozprave

24. Ďakujem veľmi pekne. Vážená pani podpredsedníčka, vážený pán minister, vážený pán spravodajca, dámy a páni, musím vám povedať, že strana SMER je veľký marketingový hráč. Oni to fakt vedia. Kolegovia zo SMER-u to vedia. To, čo tu dnes bude predvádzať pán minister životného prostredia Žiga, je toho krásnou ukážkou, ako vie SMER, keď mu už tečie do topánok, uchopiť tému. Kľudne ju aj ukradne, vôbec mu to nerobí žiaden problém, hlavne aby ju uchopil a hlavne aby marketingovo ju dobre odkomunikoval. Viete, strana SMER to zas nemá jednoduché, dámy a páni, lebo na jednej strane na ňu tlačia lobisti. Lobisti vedia tlačiť na SMER a SMER na nich počúva. A môžete vybrať ktorýkoľvek zákon, hoci ten predtým, o ktorom sme tu diskutovali a nájdite tam stopu tých lobistov. Alebo ten, keď sa rozhodol pán minister Richter na tejto schôdzi zakladať komoru pre sociálnych pracovníkov. Viete, vždy nejaká skupina zatlačí, SMER na to počúva, musí počúvať a teda presadzuje to, čo táto skupina chce. Na druhej strane je ale SMER postavený vždy na podpore ľudí, na populizme, na demagógii, je postavený na tom, čo povie verejná mienka. No a tu, práve pri tomto zákone sa tieto dve základné postuláty, tieto dva základné postuláty SMER-u ako keby prekrížili. Viete, od roku 2006 rezonuje téma ťažby uránu v lokalite Jahodná pri Košiciach a Košičania sú proti. Od roku 2006. Boli proti aj v 2007, 2008, 2009, desiatom, jedenástom, dvanástom, trinástom, ale SMER práve teraz, keďže sa blížia komunálne voľby a vrcholový predstaviteľ SMER-u pán primátor Raši je primátorom práve v Košiciach, zistil, že je ohrozené zdravie ľudí. Dokonca tak, priatelia, že to treba urobiť hneď v skrátenom legislatívnom konaní. Rozumiete? Nebolo ohrozené zdravie ľudí pred rokom, ani pred dvoma, ale teraz, ale tak, že okamžite je ohrozené zdravie ľudí. Úžasný marketing. Rýchlo to chcú spláchnuť, rýchlo chcú povedať, že problém vyriešili, zrazu si všimli, že tento problém tu je, o ktorom v Košiciach diskutuje verejnosť minimálne od roku 2006, 2007. Keby ste náhodou pochybovali o tom, že Košičania nie tak celkom jednoznačne sú proti ťažbe uránu, alebo ako som si to prečítal niekde v médiách z vyjadrení predstaviteľov SMER-u, že teda táto téma môže byť v predvolebnej kampani zneužitá niekoľkými ekologickými aktivistami a ľuďmi, ktorí chcú z toho vytĺkať politický kapitál, tak nie je to vôbec pravda, lebo už v roku 2009 táto Národná rada Slovenskej republiky prejednávala petíciu občanov proti ťažbe uránu, pod ktorou bolo podpísaných 113 000 ľudí. Stotrinásťtisíc ľudí. Košice majú 240 000 obyvateľov. Čiže v princípe všetci, kto v Košiciach mali pero a dostali sa k tej petícii, to podpísali. Toto je realita, ktorú tu máme na stole, o ktorej diskutujeme. Viete a najkrajšie na tom celom je, a teraz budem hovoriť veľmi konkrétne, aj vám niečo tu prečítam. Najkrajšie na tom celom je, ako je SMER, chúďatko, v ťažkej situácii v tých Košiciach. Oni majú primátora, oni majú župana. Zastupiteľstvo Košického samosprávneho kraja, ale aj mestské zastupiteľstvo sa opakovane zaoberá touto problematikou. Opakovane sa snaží prijímať uznesenia. Aj ich prijíma. Opakovane sa snaží zmeniť územný plán a aj Trebuľa, aj Raši vždy trošku musia ustúpiť. Vždy povedia v Košiciach, že veď áno, veď my sme vlastne proti tomu uránu a vždy aj sme boli a zásadne teda bojujeme proti tomu uránu a vlastne my s tým aj tak súhlasíme, aby to bolo proti. Ale na druhej strane vláda, ktorú tvorí výlučne strana SMER, celý proces ťažby uránu tak pomaličky, plazivo púšťa ďalej. A táto ťažká pozícia, v ktorej sa SMER nachádzal, dnes vrcholí podaním tohto vládneho návrhu zákona, prosím, v skrátenom legislatívnom konaní, lebo zdravie a bezpečnosť ľudí je prudko ohrozená práve teraz. V tejto chvíli. Aby to marketingovo tak dramaticky vyzeralo dobre. Rozumiete? Pred rokom nebola, keď pán minister Žiga podpisoval povolenie na ďalšie predĺženie prieskumu. Vtedy nebolo ohrozené. Teraz už je. Dnes došlo k dramatickému zvratu a treba okamžite chrániť ľudí. Vynikajúca marketingová hra. Vynikajúca marketingová hra. No ale poďme k tomu celému, ako to bolo s tým uránom. Chcem vám povedať, že už v roku 2009 pani poslankyňa Jarmila Tkáčová z SDKÚ-DS predkladala v tejto snemovni návrh zákona o zákaze ťažby uránu v Slovenskej republike. Ja vám viem prečítať aj, ako dopadlo hlasovanie: 128 hlasujúcich, 55 poslancov opozície SDKÚ-DS, KDH, SaS, SMK ale aj piati poslanci SNS a 1 z HZDS zákon podporili. Zákon nepodporila ale vládna koalícia SMER, HZDS, SNS, teda s výnimkou tých poslancov z SNS a HZDS, o ktorých som hovoril. Teda za zákaz ťažby uránu v Slovenskej republike v roku 2009 nehlasoval ani pán predseda parlamentu Paška, ani napríklad pán štátny tajomník Burian, terajší pán minister Richter. To len tak pre informáciu, aby ste vedeli. Vtedy ohrozené zdravie a životy neboli. Teraz už je to skrátené legislatívne konanie, zrazu to vybuchlo. V decembri 2009 pani poslankyňa Tkáčová predkladala novelu banského zákona, pani poslankyňa bola za SDKÚ- DS, ktorí ju nepoznáte, v ktorom sa navrhovalo 12-ročné moratórium na ťažbu rádioaktívnych nerastov a zase: 133 hlasujúcich, 60 poslancov opozície návrh podporilo, SDKÚ-DS, KDH, SaS a SMK. Zákon nepodporila vládna koalícia SMER, HZDS, SNS. Ani vtedy neboli ohrozené životy a zdravie ľudí, až teraz sú ohrozené, keď to potrebujú riešiť pred komunálnymi voľbami marketingovo. Rozumiete, na tej istej schôdzi v decembri 2009 už spomínaná petícia, pod ktorou bolo podpísaných 113-tisíc občanov "Stop uránu na Slovensku". Občania žiadali petíciou prijatie uznesenia, v ktorom by poslanci odmietli plánovanú ťažbu uránu na území Slovenskej republiky. V 2010, už vláda Ivety Radičovej bola vtedy pri moci, sme schválili v tejto snemovni novelu geologického a banského zákona, ktorými získali samosprávy právo veta pri povoľovaní ťažby uránu. Treba povedať, že počas vlády Ivety Radičovej sa pripravoval zákon o zákaze ťažby uránu, dokonca bol aj súhlas ministra hospodárstva pána Miškova, ale tá vláda skončila veľmi skoro, ako sa iste pamätáte. Áno, ale my sme tie zákony, pán minister, predkladali a vy ste za nich nehlasovali. A my ho dokonca, ten zákon predkladáme aj na túto schôdzu, ale k tomu sa ešte dostanem, ako ste sa, ale dostanem, pán primátor, ako ste sa veľmi ponáhľali, aby ste nás predbehli s tým istým textom. Takže dámy a páni, takže pokračujme ďalej, lebo podľa mňa tá chronológia je zaujímavá. Máme tu uznesenie Košického samosprávneho kraja z roku 2013 žiadajúce zapracovať do územných plánov zákaz ťažby rádioaktívnych nerastov. Máme tu stanovisko ministerstva hospodárstva, banského úradu a tak ďalej. Mohol by som teda pokračovať ďalej. To, čo je ale zaujímavé, a hovorme už o tejto vláde, aby sme teraz neboli v histórii, akí sú marketingoví hráči a ako farizejsky pristupujú k tejto téme. Poďme do roku 2012. Dámy a páni, 14. decembra 2012 minister hospodárstva Tomáš Malatinský podpísal s kanadskou ťažobnou firmou European Uranium Resources memorandum o porozumení a spolupráci, v ktorom sa jednoznačne píše, že ministerstvo bude podporovať povoľovací proces. Dňa 31. januára 2013 ministerstvo životného prostredia schválilo predĺženie prieskumného územia bez konzultácie s dotknutými obcami a podľa názoru generálneho prokurátora aj v rozpore so zákonom. Pán minister Žiga najprv vyhovel generálnemu prokurátorovi a oprávneným protestom, ale nakoniec 10. januára 2014 vydal pán minister Žiga rozhodnutie, ktorým napriek protestu prokurátora a občanov dotknutých obcí vyhovel firme Ludovika a predĺžil prieskumné územie do apríla 2015. Rozumiete, v januári tohto roku netrebalo skrátené legislatívne konanie, neboli ešte ohrozené životy a zdravie ľudí, až teraz v máji sú ohrozené. Pán minister, pán minister. Ale veď ja sa počúvam, ale vy veľmi dobre viete, že podľa platnej legislatívy ak niekto ten prieskum dokončí, bude mať prednostné právo získať dobývací priestor. Vy to veľmi dobre viete, tak nás tu nezavádzajte, dobre? Budete mať určite priestor to vysvetliť. Treba sa ešte vrátiť aj do roku 2013 a to k 15. februáru, kedy sa ministerstvo pokúsilo novelizovať geologický zákon a odňať samosprávam kompetencie, ktoré malo, získalo v roku 2010, teda právo veta pri povoľovaní ťažby. Snažilo sa to ministerstvo zmeniť, nakoniec to, chválapánubohu, neprešlo. Takže mohol by som vymenúvaním, stretnutie pána premiéra s pánom Bartalským, ktorý je generálnym riaditeľom Ludovika Energy, mohol by som pokračovať ďalej, ale na záver tejto krátkej chronológie vám chcem prečítať uznesenie mestského zastupiteľstva z 23. rokovania 10. februára 2014. Naozaj začiatkom roka to po povolení, predĺžení teda lehoty na prieskum uránu v lokalite Jahodná pri Košiciach, v Košiciach naozaj začalo vrieť, mnohí ste aj boli v Košiciach, kolegovia poslanci, takže vy to viete aj povedať, ktorí teda nie ste Košičania. Treba povedať, že mestské zastupiteľstvo 10. februára 2014 prijalo uznesenie, v ktorom vyzýva ministra hospodárstva Slovenskej republiky, aby odstúpil od memoranda o porozumení a spolupráci v energetickom sektore medzi ministerstvom hospodárstva Slovenskej republiky a European Uranium Resources. Poveruje primátora mesta Košice, aby s týmto uznesením oboznámil ministrov hospodárstva, životného prostredia a vládu Slovenskej republiky. Dámy a páni, keď som hovoril o tom, že SMER nie je v jednoduchej situácii, to zas musíme teda ako politici korektne uznať, lebo na jednej strane mu mestské zastupiteľstvo v Košiciach prijíma takéto uznesenia, 113-tisíc občanov podpísalo petíciu, ľudia v Košiciach nechcú, aby sa ťažil urán v lokalite Jahodná. Tie argumenty, myslím, že budú aj odznievať v rozprave, nemusím ich tu opakovať, sú chronicky známe. Ale! Ale na druhej strane je vláda Slovenskej republiky pod tlakom silných lobistov, ktorí chcú pokračovať v prieskume a čakajú na vhodnú chvíľu, aby tam mohli ťažiť. To, že to nie je jednoduché, vám krásne oddemonštrujem na liste, ktorý napísal pán primátor Raši, poslanec Národnej rady, náš kolega, predseda výboru pre zdravotníctvo predsedovi vlády Slovenskej republiky. Je skoro na chlp rovnaký, aký napísal aj ministrovi hospodárstva, takže dámy a páni, prosím, dávajte pozor. "Vážený pán predseda vlády, rešpektujúc rozhodnutie poslancov mestského zastupiteľstva v Košiciach", pozor, čiže nie jeho iniciatíva, on len rešpektuje rozhodnutie poslancov mestského zastupiteľstva v Košiciach "a uznesenie, ktoré prijali, vám posielam na vedomie kópiu uznesenia z 23. rokovania mestského zastupiteľstva v Košiciach zo dňa 10. februára 2014 a žiadosti mesta Košice, aby minister hospodárstva Slovenskej republiky odstúpil od memoranda o porozumení a spolupráci v energetickom sektore medzi Ministerstvom hospodárstva Slovenskej republiky a European Uranium Resources.". Teraz prosím, tento odsek počúvajte, ten stojí za to. "Uvedomujem si", píše pán primátor, "že v záležitosti prieskumu uránového ložiska v lokalite Jahodná - Kurišková pri Košiciach prevládajú emócie nad racionálnymi argumentmi a že verejná mienka je zvlášť v super volebnom roku ovplyvňovaná spôsobom, ktorý vytvára tlak aj na poslancov mestského zastupiteľstva v našom meste, ktorého výsledkom je aj predmetné uznesenie. Prajem vám veľa úspechov v práci", píše pán primátor. Dámy a páni, tu vidíte, v akej sú oni v ťažkej situácii, naši kolegovia zo SMER-u. Primátor sa musí tak trošku ospravedlniť, že viete, ten tlak, no, ten kolega aktivista Rovinský to v Košiciach stále organizuje, takí oni tu chodia, stále od nás niečo chcú, tí poslanci, my to tu schvaľujeme, čo ja mám teraz robiť? No. To hovorí pán primátor v tomto liste, dám vám ho k dispozícii, je veľmi zaujímavý. No ale teraz poďme už konečne k tejto schôdzi. Myslím si, že skrátené legislatívne konanie nie je o ničom inom, len o tom, aby to vyzeralo dostatočne dramaticky, že SMER to chce riešiť okamžite, lebo sú ohrozené životy a zdravie ľudí. Znovu zopakujem, že keď predlžoval povolenie na prieskum v januári tohto roku pán minister životného prostredia, vtedy to ešte ohrozené nebolo, ale teraz tá dráma sa vystupňovala. A teda ja si nechcem nič namýšľať, ale my sme s kolegom Ivanom Štefancom podali na túto schôdzu návrh zákona o zákaze ťažby uránu na území Slovenskej republiky. V tomto zákone sa píše, je krátky, takže nebudem vás s ním zabávať, sa píše, že: "Na území Slovenskej republiky sa zakazuje dobývanie rádioaktívnych nerastov. Tento zákaz sa nevzťahuje na dobývanie rádioaktívnych nerastov, ktoré v referende schvália obyvatelia dotknutých obcí.". Náš návrh, prosím, prečítajte si, aj vládni, že čo to ministerstvo po toľkých analýzach, ako to v médiách povedal pán minister životného prostredia, napísalo. Napísalo: "Dobývanie rádioaktívnych nerastov je zakázané. Okrem prípadu, ak obyvatelia každej dotknutej obce v miestnom referende vyslovia s dobývaním rádioaktívnych nerastov súhlas.". O čom to je? Však môžete hlasovať za náš návrh zákona, pán minister. Či musíte ho opísať, aby ste mohli hlasovať za váš návrh zákona? Musia kolegovia zo SMER-u hlasovať iba za váš návrh zákona? V skrátenom legislatívnom konaní? Ohrozenie života a zdravia? V januári nebolo, keď ste predlžovali povolenie na prieskum? Teraz už je? Dobrý marketingový ťah zo strany SMER-u. Takže dámy a páni, cítil som potrebu o tom hovoriť, aj vrátiť sa trošku do histórie, aby sme vedeli, o čo ide pri tomto návrhu zákona. Faktom ale je, a tým by som chcel skončiť a ja to poviem asi aj v rozprave v prvom čítaní, lebo neviem, ako sa bude vyvíjať rozprava k skrátenému legislatívnemu konaniu. Faktom ale je, že to, čo by Národná rada mala v tejto chvíli urobiť, je, že by mala trochu počúvať vôľu ľudí. Vôľa ľudí je, že nechcú, aby sa v lokalite Jahodná ťažil urán. Ja preto zahlasujem za vládny návrh zákona, aj keď ho teda pán minister musel, aj keď sa pán minister musel inšpirovať poslaneckým návrhom zákona, aby som sa veľmi kulantne vyjadril. Ja zaňho zahlasujem, lebo dôležitý je výsledok. A výsledok je, aby občania neboli v kúte, keď sa bude rozhodovať o tom, že v obľúbenom rekreačnom stredisku, v mieste pre Košičanov, na Jahodnej sa bude ťažiť urán. Aby občania mohli povedať svoje nie. Aby ich neobišiel zákon spôsobom, že vlastne sa k tomu ani nemôžu vyjadriť. Myslím si, že riešenie, keď je ťažba uránu možná, alebo rádioaktívnych nerastov, aby som sa vyjadril, možná iba vtedy, ak občania v referende vyjadria kladný súhlas s ťažbou uránu, je dostatočná zábezpeka v danej chvíli, aby sme týchto ľudí vedeli zavziať do tohto procesu a aby sa vedeli vyjadriť k tomu, čo sa v ich bezprostrednej blízkosti má diať. Takže dámy a páni, veľmi zaujímavý vládny návrh zákona máme na tejto schôdzi v skrátenom legislatívnom konaní. Musím povedať, že budem veľmi zvedavý, ako zahlasujú kolegovia zo SMER-u. V 2009 sa im to nepáčilo, ani ten návrh, ktorý dávame s kolegom Štefancom na túto schôdzu, sa im nepáčil, ale keď si ho prepísali do svojho geologického zákona, tak snáď už za to zahlasujú. Ale znova zopakujem, pre mňa je najdôležitejší ten výsledok. A ten výsledok by mal byť taký, aby bola vôľa ľudí rešpektovaná. Ďakujem pekne. (Potlesk.)